Maailman suurin rahtilaiva Oscar
Maailman levein, pisin ja valtavin laiva
Maailman suurin jäänmurtaja
Maailman suurin rahtilaiva
Bountyn kapina - Pitcairn
Kuvat yllä - MSC Oscar Rotterdamissa 3.3.2015.
Maailman suurin rahtilaiva MSC Oscar - sisaraluksineen
Panaman lipun alla purjehtiva, maailman suurin rahtilaiva MSC Oscar on kaksirunkoinen, U-muotoinen konttialus. Konttialus on rahtilaiva, jonka rahti pakataan standardikokoisiin merikuljetuskontteihin. Oscar kastettiin eli nimettiin 8.1.2015.
Kooltaan Oscar on suurempi kuin lentotukialukset. Sen kannelle mahtuisi neljä jalkapallokenttää. Oscarin kanssa tarkalleen samankokoisia ovat sen sisaralukset MSC Oliver, MSC Zoe, MSC Sveva ja MSC Maya. Samankokoisia sisaraluksia rakennetaan vielä lisää. Oscarin kokoisia aluksia on tulevaisuudessa yhteensä 20.
Oscarin esittelyä
Rakentaminen ja rakennuskustannukset. Rakennusvuosi 2014, rakentamiseen kului aikaa vain 11 kuukautta. Oscarin valmisti telakka Daewoo, Etelä-Koreassa (Daewoo Shipbuilding & Marine Engineering DSME). Rahaa valmistamiseen kului 140 miljoonaa USA:n dollaria.
Kuollut paino. 197 362 tonnia. Merikuljetuksissa aluksen kuollut paino (deadweight tonnage, dwt) on aluksen kantavuus eli aluksen lastin, polttoaineen, vesivarastojen, tarvikkeiden ja henkilöiden suurin yhteispaino viranomaisten hyväksymän lastimerkin mukaan. Aluksen oma paino ei lukeudu eli sisälly kuolleeseen painoon. Mitä enemmän kuollutta painoa, eli lastia, laivassa on, sitä alemmaksi se vedessä painuu. Kuollut paino on siten se raja, joka turvallisuutta vaarantamatta voidaan saavuttaa, sen ylittämällä alus painuisi liian syvälle.
Pituus. Kokonaispituus on 395,4 metriä. MSC Oscar on siten lyhyempi, kuin sitä ennen suurimman konttialuksen tittelin omannut CSCL Globe, jonka kokonaispituus on 400 metriä. Oscariin mahtuu kuitenkin enemmän kontteja. Ero on Oscarin hyväksi 124 konttia, kun Globeen mahtuu "vain" 19 100 konttia.
Perpendikkelipituus. 379,4 metriä. Tämä on mitta keulan vesilinjasta peräsinakseliin.
Leveys. 59 metriä.
Korkeus. 73 metriä.
Ruuman syvyys. Etäisyys kölin päältä pääkannen kaaren päälle laivan kyljellä on 30,3 metriä (Moulded Depth), mikä on osapuilleen ruuman syvyys.
Syväys. 16 metriä.
Ilmasyväys. Kun syväyksessä mennään vesirajasta alaspäin, niin ilmasyväyksessä mennään vesirajasta ylöspäin (Air draft). Tämä on se, mitä aluksesta näkyy veden pinnan yläpuolella - eli aluksen näkyvä enimmäiskorkeus. Oscarin korkeus vesirajan yläpuolella on 57 metriä.
Miehistö. 35 hengen miehistö.
Matkanopeus. 22,8 solmua eli 42,2 km/h.
Moottori. Turboahdettu, MAN B&W 11S90ME-C -dieselmoottori. Moottorin pituus 25 metriä, korkeus 15,5 metriä ja leveys 11 metriä. Moottorin maksimiteho 83 300 hevosvoimaa eli 62 500 kilowattia. Normaali käyttöteho 75 430 hevosvoimaa eli 56 250 kilowattia.
Potkuri. Oscarissa on yksi viisilapainen potkuri, jonka lavoilla on pituutta 10,5 metriä. Potkuri pyörii varsin hitaasti, 80 kierrosta minuutissa. Suurempi ja hitaampi potkuri on tehokkaampi, kuin pienempi ja nopeampi.
Öljynkulutus ja matkanteko. Oscarin moottori on viritelty niin, että se tuottaa mahdollisimman suuren tehon mahdollisimman pienellä öljymäärällä. Suunnittelussa on maksimoitu taloudellisuus ja ympäristöystävällisyys. Optimaalisella matkanopeudellaan Oscar taittaa 1 000 km matkan 24 tunnissa ja tähän kuluu polttoainetta 280 000 litraa eli 280 tonnia. (Esimerkiksi Emma Mærsk kuluttaa tunnissa 16 tonnia ja vuorokaudessa 380 tonnia polttoainetta).
Kuva - Copyright © Flickr/kees torn
Konttimäärä. Alukselle mahtuu 19 224 konttia - eli kapasiteetti on 19 224 TEU. Kylmäkontteja voidaan ottaa noin 1 800. Kannelle kontteja mahtuu 11 258 ja kannen alle ruumaan 7 966. Tämä määrä kontteja mahtuu, kun konttien keskimääräinen paino on 10,2 tonnia. 14 tonnin kontteja mahtuu noin 14 000.
Laivojen konttiliikenteessa käytettävä peruskontti on TEU (twenty foot equivalent unit eli tavallinen kontti). Yksi TEU on 20 x 8 x 8,5 jalkaa eli sen sisätilavuus on 32 kuutiometriä ja kokonaistilavuus 38 kuutiometriä. Tällaista meriliikenteen konttia kutsutaan myös 20-jalkaiseksi merikontiksi.
Lastina voisi olla kerrallaan. Esimerkiksi pesukoneita Oscar kykenisi kuljettamaan yhdellä kerralla 1 150 000, muovisia leikkikaluja 19 220 000, päällystakkeja 57 700 000, mikroaaltouuneja 2 400 000, autonrenkaita 9 610 000, autoja 39 000, lenkkitossuja 117 000 000 paria, yli 900 000 000 koiranruokatölkkiä tai 13 800 000 aurinkopaneelia.
Oscarin lastin kuljetus muulla kalustolla. Jos Oscarin kerrallaan kuljettama rahti kuljetettaisiin Boeing 747 lentokoneilla, niitä tarvittaisiin 1 100. Jos rahti kuljetettaisiin junilla, 2,5 km pitkiä tavarajunia tarvittaisiin 35. Isoja rekkoja Oscarin yhden lastin kuljettamiseen tarvittaisiin 11 400.
Käyttöikä. Modernin konttialuksen käyttöikä on keskimäärin n. 10,6 vuotta, mikä tekee siitä lyhytikäisimmän yleiskäytössä olevan aluksen.
*Photos Copyright andrew Dace
Merten konttiliikenne - onko tulossa vieläkin isompia konttialuksia?
Jättimäiset, megaluokan rahtialukset ovat mullistaneet merikuljetukset Euroopan ja Aasian välillä. Kaikesta merten konttiliikenteestä siltikin 70 % tapahtuu Aasiassa, Aasian sisäisessä liikenteessä.
Viime vuosina on rakennettu yhä suurempia konttialuksia. Vieläkin suurempia on silti tulossa, sillä varustamot suunnittelevat rakentavansa yli 20 000 kontin aluksia.
*www.ship-technology.com: MSC Oscar Container Ship, Panama
*Wikipedia: MSC Oscar
*Logistiikan Maailma: Kontti, logistiikan mullistaja
*Konttivinkki: Konttilaivojen kehitys
*Tekniikka&Talous: Suurimpaan mahtuu 19 224 konttia - Jättilaivat muuttavat merenkulkua
*BBC News: World's largest container ship MSC Oscar in Felixstowe
*CopyBook: MSC Oscar World's Largest Container Ship
*Vox: The MSC Oscar just became the world's biggest container ship
*New Atlas: Big polluters: one massive container ship equals 50 million cars
*ABB: Maritime cargo vessels - Is bigger better?
*Maritimeforum: Perpendikkelipituus ja Moulded Depth sekä Air draft eli ilmasyväys
MSC Oscar - Rotterdam, Alankomaat
MSC Oscar - Felixstowe, Suffolk, Englanti
*Kuva - Copyright © SJG277